**Pareidolie crepusculară**

*Lucia Eniu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Şi pic cu pic picpicpicpic

darabana o bate cu degete sângerii

pe tejgheaua ceruită o ploaie

preaplină de ethosu-i ud

picpic se aude ecoul său nud

prin perne de pene de vară tivită

cu ierburi înalte şi flori arămii

şi bate din palme şi cântă strident

picpicpind în versete de roşu aprins

adulmecă mesteceni prin nări de abis

orgasme solare îşi prinde-n trident

un Van Gogh cu trei urechi de foc

se-nvârte-n lumină se mistuie-n joc

îşi piaptănă penelul în aburi de verbine

şi se prăvale-n lanuri cu galbene suspine

un ochi împărătesc nebun de nemurire

se-aţine-n mâini măiastre şi-o gură liruieşte

cu zâmbet spart văpaie

e roşie cetatea de-atâta vâlvătaie

pe Capitoliu gâşte se flutură albastre

o picătură fină de aur din nisipuri

se rotunjeşte caldă în mâini de Idriss pure

se prăbuşesc icoane pe trotuare sure

se năruie cărunte o mie şi-una chipuri

şi

peste toate celea arzânde şi apuse

se-aude cum oftează o voce selenară

cu soarele-n dorinţă prin licăriri de vară

ne înfioară lira cu tânguieli nespuse.